**Τίτλος δράσης: Το χαμένο ραβδί του ξωτικού**

**Συντάκτρια-φοιτήτρια:** Νανάκου Πηνελόπη

**Επιβλέπων καθηγητής:** Νίκος Θεοδωρίδης

**Ημερομηνία ολοκλήρωσης: 7/11/2020**

**Στόχοι δραστηριότητας:**

* Τα παιδιά να αντιληφθούν και να αποδώσουν τις έννοιες crescendo –decrescendo και forte-piano παίζοντας μουσικά όργανα, ηχογόνα αντικείμενα και κρουστά σώματος.
* Να βιώσουν μέσα από το παιχνίδι τη χαρά της συνεργασίας βοηθώντας και καθοδηγώντας το συμμαθητή τους, παίζοντας ταυτόχρονα μουσική.

 **Περιγραφή:**- Ο/Η εκπαιδευτικός θυμίζει στα παιδιά τις μουσικές έννοιες και τους όρους crescendo και decrescendo, παίζοντας σε ένα τύμπανο.

- Χωρίζει τα παιδιά σε δυο ομάδες, τα ξωτικά της μέρας και τα ξωτικά της νύχτας. Αφηγείται στα παιδιά την εξής ιστορία:

 «Είναι νύχτα στην παραμυθοχώρα και το ξωτικό της μέρας, που δε βλέπει στο σκοτάδι, έχει χάσει το ραβδί του και δεν μπορεί να φέρει το φως. Πρέπει τα ξωτικά της νύχτας να το βοηθήσουν να το βρει. Τα ξωτικά δεν μιλούν μόνο παίζουν μουσική. Όταν το ξωτικό της μέρας πλησιάζει στο ραβδί, τότε τα ξωτικά της νύχτας θα κάνουν πιο δυνατό ήχο με τα μουσικά τους όργανα για να το βοηθήσουν να το βρει. Όταν το ξωτικό της μέρας απομακρύνεται από το ραβδί, τότε τα ξωτικά της νύχτας θα παίζουν σταδιακά πιο σιγανά για να το ειδοποιήσουν ότι απομακρύνεται από το μαγικό του ραβδί.»

- Ο/ Η εκπαιδευτικός ρωτά ποιο παιδί θα επιθυμούσε να κάνει το ξωτικό που ψάχνει το ραβδί του. Δένει προαιρετικά τα μάτια του παιδιού με ένα μαντήλι, για να μη βλέπει, και μαζί με κάποιους συμμαθητές του από την ομάδα του (ξωτικά της μέρας) βγαίνουν έξω από την αίθουσα.
- Ο/Η εκπαιδευτικός μαζί με τα παιδιά που είναι μέσα στην αίθουσα (ή στην διαδικτυακή τάξη)[[1]](#footnote-1) αποφασίζουν που θα κρύψουν το ραβδί (π.χ. μια μπαγκέτα).
- Η ομάδα των ξωτικών της νύχτας παίρνει κρουστά όργανα ή ηχηρά αντικείμενα ή χρησιμοποιεί ήχους σώματος και φωνής και στη συνέχεια ορίζεται ένα παιδί από τα ξωτικά της μέρας για να επιχειρήσει να βρει το ραβδί, με τα δεμένα μάτια ή όχι. Παίζοντας crescendo, όταν το παιδί πλησιάζει στο ραβδί και decrescendo, όταν το παιδί απομακρύνεται το καθοδηγούν για να βρει το ραβδί.

- Ο/Η εκπαιδευτικός κάνοντας τον μαέστρο με κινήσεις των χεριών ή δείχνοντας σχετικές καρτέλες, μπορεί να καθοδηγεί την ομάδα των παιδιών που παίζει τα κρουστά, ενώ τα υπόλοιπα παιδιά παρακολουθούν. Μόλις το ραβδί βρεθεί, οι ομάδες αλλάζουν ρόλους και κάποιο παιδί από την άλλη ομάδα κάνει το ξωτικό της μέρας.

**Υλικά και μέσα**:

Τα κρουστά όργανα της τάξης, ηχογόνα αντικείμενα, κρουστά σώματος.

**Μουσικές πηγές – βιβλιογραφία:**

**-** Παραλλαγή εμπνευσμένη από το συνδυασμό δύο παιχνιδιών:

α) «Αντικείμενο στο πάτωμα» από το σύγγραμμα Γκανά, Γ., Ζησοπούλου, Ε., Θεοδωρίδης, Ν., Καραχάλιου, Α., Κοκκίδου, Μ. & Χατζηκαμάρη, Π. (2010). *Το Σχολείο –Εργαστήρι Τέχνης και Δημιουργίας* (2η έκδοση). Θεσσαλονίκη: Α.Π.Θ., Τμήμα Νεοελληνικών Σπουδών, Ίδρυμα Μανόλη Τριανταφυλλίδη, σελ.90

και β) Βίντεο της εκπαιδευτικής τηλεόρασης «Παιχνίδια με την ένταση»:

<https://www.youtube.com/watch?v=YM1GNuxB668&feature=emb_logo>

**Βίντεο της Πηνελόπης Νανάκου «Το Χαμένο Ραβδί του Ξωτικού»:**

<https://drive.google.com/file/d/1_-F577imHPjAHD6DD_k4ZIjJnT7dwEfh/view?usp=sharing>

**Εποπτικό υλικό - Συμπληρωματικής καρτέλες γραφικής απεικόνισης μουσικών εννοιών:**



1. Η περιγραφή της δράσης αφορά την δια ζώσης διδασκαλία. Ωστόσο, με μια προσαρμογή η δράση αυτή μπορεί να εφαρμοστεί και σε συνθήκες εξ αποστάσεως σύγχρονης και ασύγχρονης διδασκαλίας. Λ.χ. Το παιδί που ορίζεται ως εξερευνητής του ραβδιού κλείνει την κάμερα και τον ήχο του, ενώ ο/η εκπαιδευτικός ανακοινώνει στα υπόλοιπα παιδιά το σημείο που θα κρύψει κρύβει το ραβδί στο δικό του χώρο. Στη συνέχεια το παιδί εξερευνητής λέει συνεχώς πιθανούς χώρους και η τάξη υπό τη διεύθυνση του εκπαιδευτικού-μαέστρου, παίζει αναλόγως forte-piano ή crescendo-decrescendo. [↑](#footnote-ref-1)